google/wiki40b huggingface dataset:
Sorainen

„Sorainen“ yra visiškai integruota regioninė advokatų kontora, teikianti verslo teisės paslaugas Estijoje, Latvijoje, Lietuvoje ir Baltarusijoje. „Sorainen“ komandoje – 32 partneriai ir daugiau kaip 200 teisės ir mokesčių specialistų. „Sorainen“ įkūrėjas ir vadovaujantis partneris yra suomių advokatas Aku Sorainen. „Sorainen“ Lietuvos biuro vadovaujantis partneris yra advokatas Tomas Kontautas.

Istorija

1991 m. Aku Sorainen pradeda rašyti savo magistro baigiamąjį darbą Laplandijos universitete apie verslo bei užsienio investicijų teisinį reguliavimą Baltijos šalyse.
1995 m. Aku Sorainen Taline įsteigia savo vardu pavadintą advokatų kontorą „Sorainen“, 1997 m. – Rygoje, 1999 m. – Vilniuje.
2006 m. „Sorainen“ tampa pirmąja advokatų kontora Baltijos šalyse, įgyvendinusia pagal ISO 9001 standartus sertifikuotą kokybės valdymo sistemą.
2008 m. kovo mėn. atidaromas „Sorainen“ biuras Minske (Baltarusija).
2018 m. „Sorainen“ partnerių gretas papildžius rekordiniam skaičiui naujų partnerių, bendras partnerių skaičius pasiekia 34. Teisininkų skaičius siekia beveik 200, o bendras darbuotojų skaičius – 300.

Veikla

2007–2008 m. „Sorainen“ konsultavo įmones sudarant sandorius, kurių bendra vertė per 3 mlrd. eurų, įskaitant „Coopernic“ įsigyjant „Palink“ (IKI) prekybos tinklą, Latvijos vyriausybei perimant ir teikiant finansinę pagalbą „Parex banka“, „Nordzucker“ įsigyjant „Danisco Sugar“, „Vienna Insurance Group“ įsigyjant „Seesam Life Insurance“, „Realia Group“ įsigyjant „Ober-Haus“, „Gjensidige“ įsigyjant „Reso Europa“, parduodant Kauno „Akropolis“, „Capital International“ įsigyjant „Lode“, „Artria Group“ įsigyjant du Estijos mėsos gamybos bendroves ir kt. Atstovavo didžiausiai pasaulio bankų grupei „HSBC Bank plc“ (LEO LT derybų metu).
Valentinas Ivanovas (1941)

Biografija

1963 m. Kuibyševo (dabar – Samaros) politechnikos instituto Automatikos ir telemechanikos fakultete baigė inžinerijos studijas, įgijo inžinieriaus – elektriko specialybę. Apgynė technikos mokslų disertaciją, buvo vyresnysis mokslo darbuotojas, Technologijos mokslų akademijos narys – korespondentas.
Nuo 1963 m. Branduolinių reaktorių mokslinio tyrimo instituto inžinierius, laboratorijos, vėliau – skyriaus viršininkas, direktoriaus pavaduotojas, direktorius. Nuo 1998 iki 2002 m. Rusijos federalinės atominės energetikos agentūros direktoriaus pirmasis pavaduotojas.

Šaltiniai

Biografija (rus.)
Rimantas Šidlauskas

Biografija

1980–1985 m. studijavo Vilniaus universiteto Filologijos fakultete. 1986–1988 m. dirbo „Sigmos“ gamybiniame susivienijime, Vilniaus skaičiavimo mašinų gamykloje, Lietuvos kultūrinių ryšių draugijos su užsienio šalimis parodų skyriuje. 1989–1992 m. Užsienio reikalų ministerijos (URM) I-asis sekretorius, skyriaus vedėjo pavaduotojas, skyriaus vedėjas, Konsulinio departamento direktoriaus pavaduotojas, 1992–2000 m. direktorius. 
1994 m. vasario-birželio mėn. LR URM ministro Povilo Gylio pavaduotojas. 1994–1997 m. URM sekretorius.  Nuo 1995 m. vadovavo valstybės sienos delimitavimo ir demarkavimo bei ekonominės zonos ir kontinentinio šelfo Baltijos jūroje nustatyti komisijai.  1997 m. suteiktas LR nepaprastojo ir įgaliotojo ambasadoriaus diplomatinis rangas.  2000–2002 m. Lietuvos nepaprastasis ir įgaliotasis ambasadorius Kanadoje.  2002 m. liepos mėn. – 2008 m. lapkričio mėn. – nepaprastasis ir įgaliotasis ambasadorius Rusijos Federacijoje (2003-2008 m. kartu ir ambasadorius Armėnijai).  2008–2009 m. URM Rytų kaimynystės politikos departamento ambasadorius ypatingiems pavedimams.
Nuo 2009 m. Lietuvos prekybos, pramonės ir amatų rūmų asociacijos generalinis direktorius. 2019 m. balandžio 7 d. sulaikytas STT. Įtariama, kad už kyšį buvęs diplomatas pažadėjo, pasinaudodamas savo ankstesne diplomatine tarnyba, paveikti asmenis, kad Rusijos piliečiui būtų išduota Šengeno valstybės viza.
Kęstutis Jezepčikas

Biografija

1989 m. baigė Vilniaus pedagoginį institutą, kūno kultūros mokytojas. Druskininkų sporto mokyklos treneris. 1994 m. įkūrė Druskininkų ėjikų klubą. Druskininkų krepšinio klubo direktorius.LLAF trenerių tarybos pirmininkas
Lietuvos krikščionių demokratų partijos, Moderniųjų krikščionių demokratų, 2006 m. Lietuvos Respublikos liberalų sąjūdžio Druskininkų skyriaus narys. 2004–2007 m. Druskininkų savivaldybės tarybos narys.
Lietuvos sportinio ėjimo čempionas 1988 ir 1990 m. – 30 km, 1987–1988 ir 1990–1992 m. – 50 km distancijoje. Nuo 1991 m. dar nesumušti 4 jo pasiekti rekordai.
Lietuvos lengvosios atletikos vyriausias treneris, federacijos tarybos ir vykdomojo komiteto narys, Druskininkų sporto tarybos narys. Sutuoktinė Daiva, vaikai Domas, Eglė, Ieva.
Higašimurajama

Simboliai

Oficiali miesto gėlė – azalija, medis – japoninis skirpstulas, paukštis – baltoji kielė.
Žmogaus teisės Lietuvoje

Tarptautiniai ratifikuoti aktai

Lietuvoje žmogaus teisės saugomos remiantis Jungtinių Tautų Visuotine žmogaus teisių deklaracija, Jungtinių Tautų Vaiko teisių konvencija, Europos žmogaus teisių ir pagrindinių laisvių apsaugos konvencija.

Žmogaus teisių stebėjimas

Nuo 2004 metų Lietuvoje veikia Žmogaus teisių stebėjimo institutas. Situacija žmogaus teisų srityje ESBO dokumentų kontekste nuo 2009 metų stebi Tarptautinių santykų ir politikos mokslų institutas.
Kalvelių Dievo Gailestingumo bažnyčia

Istorija

1993 m. Kalvelių centre, tuometinio Šumsko parapijos klebono Darjušo Stančiko iniciatyva, buvo pastatytas kryžius. Tai buvo tikėjimo ženklas ir liudijimas, kad būtent ši vieta pasirinkta būsimai šventyklai. Pasitaręs su vietos bendruomene, tikinčiaisiais, D. Stančikas nutarė statyti nedidelę bažnyčią. Pradėjo rinkti aukas. Parėmė rajono savivaldybė. Paklojus dalį pamatų, kun. D. Stančiką iškėlė. Po jo atvykęs dirbti kun. Voicechas Gorlickis baigė statyti bažnyčią. Ją 2000 m. spalio 15 d. pašventino Vilniaus arkivyskupas Audrys Juozas Bačkis.
2007 m. šalia bažnyčios iškilo pirmasis Lietuvoje bronzinis paminklas popiežiui Jonui Pauliui II. Lėšas paminklui kelerius metus rinko vietos skautai. Aukojo visi parapijiečiai. Paminklas buvo nulietas Lenkijoje.

Architektūra

Kalveliuose pastatyta pirmoji Lietuvoje Dievo Gailestingumo bažnyčia. Projekto autoriai architektai Tadeušas Derliatka iš Radomo (Lenkija) ir Mečislavas Jagusinskas iš Vilniaus. Bažnyčia mūrinė, turinti modernaus stiliaus bruožų. Bažnyčios rūsyje įrengtos šarvojimo, taip pat ir kitiems renginiams skirtos salės.
KPMG

KPMG – tarptautinis audito ir mokesčių konsultavimo bendrovių tinklas. Apie 200 000 darbuotojų 154 valstybėse. „KPMG International“ metinė apyvarta – 26,40 mlrd. USD (2017 m.).

Istorija

KPMG pavadinimas – tai organizacijos įkūrėjų pirmos pavardžių raidės (Piet Klynveld, William Barclay Peat, James Marwick ir Reinhard Goerdeler). Modernus KPMG bendrovių tinklas buvo sukurtas 1987 m., susijungus sparčiai besiplėtusioms apskaitos įmonėms PMI (Peat Marwick International) ir KMG (Klynveld Main Goerdeler).
KPMG Baltijos šalyse savo veiklą pradėjo 1992 m. (Estijoje), vėliau Lietuvoje ir Latvijoje – 1994 ir 1995 m.

KPMG Lietuvoje

Adresai: Konstitucijos pr. 29, LT-08105, Vilnius
Liepų g. 4, LT-92114, Klaipėda.
Valenwood

Valenwood – provincija Tamriel žemyno pietvakariuose, kurios teritorijoje vyksta The Elder Scrolls serijos žaidimų veiksmas. Ji ribojasi su Elsweyr ir Cyrodiil provincijomis. Valenwood apgyvendinta bosmerų rasės atstovais. Pirmieji į provinciją gyventi atvyko bosmerų protėviai aldmerai.

Istorija

Valenwood visais laikais buvo gausi gyvūnijos ir augalijos provincija, pirmieji ir šiuolaikiniai jos gyventojai niekada nekenkė provincijos gamtai, nes jų protėviai visą gyvenimą garbino miško dievą Y’ffre, gamtos globotoją.
Pirmosios eros pradžioje Camoran dinastijos karalius Eplear suvienijo bosmerų gentis ir leido ayleidų rasei gyventi kartu su bosmerais. 340 m. jis sudarė prekybinę sutartį su Tamriel imperiją, tačiau ji buvo trumpalaikė, nes dėl pranašo Marukh kilo nesutarimai su imperiją ir sąmyšis provincijoje.
Pirmosios eros 2714 m. nesutarimų banga sumažėjo, nes Valenwood provincijoje paplito maras ir Camoran dinastijos valdymas nusilpo. Bosmerai tapo ištikimi imperijai…
Antrosios eros 430 m. Camoran dinastija bandė atkurti savo valdžią, jos nariai sudarė taikos sutartį su Summerset Isle provinciją ir tai padėjo apginti Valenwood nuo priešų, kurie bandė užimti provincijos teritoriją. Valdžios pirmininkų gretas sudarė karalius Thalmor, bosmerų vadai ir altmerų diplomatų kongresas.
250 metų Valenwood provincijoje vyravo taika, tačiau Valenwood vis tiek atiteko imperijai, bet provinciją valdė Camoran dinastijos karalius. Vėliau provincijos teritorijoje prasidėjo imperijos karai, kurie nusiaubė dalį provincijos žemių. Bosmerai buvo nepatenkinti savo valdžia.
Trečiosios eros 249 m. pasirodė naujas pretendentas į Camoran dinastijos sostą… Naikindamas visus, naujasis Valenwood karalius nutarė užimti naujas teritorijas ir nusiuntė savo armiją į šiaurę, į High Rock ir Hammerfell provincijas, tačiau trečiosios eros 267 m. jo kariuomenė buvo sutriuškinta. Valenwood provincija prarado taiką…
Po daugelio nereikšmingų mūšių, provincijos gyventojai pradėjo palikti miestus ir ėmė gyventi miškuose, sugrįždami į jų ankstyvąsias tradicijas.
Dabar Valenwood provincijoje ramu, bet buvusių konfliktų žymės labai patebimos.

Geografija

Valenwood provincijoje gausu augalijos ir gyvūnijos rūšių, visur auga gėlės, dideli medžiai, po miškus vaikšto kentaurai, basiliksai ir minotaurai. Didžiąją teritoriją provincijoje užima džiunglės ir apaugusios žalumos pievos. Provincijos vakaruose Abecean jūra. Valenwood gyventojai gyvena namuose su labai gražiais sodais.

Politinė sistema

Valenwood provincijoje monarchinė politinė sistema, provinciją valdo Tamriel žemyno imperija ir tam tikra bosmerų rasės šeimos dinastija.
Katinas Bazilijus

Katinas Bazilijus (rus. Кот Базилио) – Aleksejaus Tolstojaus pasakos „Buratinas arba auksinis raktelis“ (išleista 1936 m.) veikėjas. Manoma, kad autorius šį vardą sugalvojo kaip itališką variantą būdingo rusiško katinų vardo Vaska (Vasilijus).
Kino filme „Buratino nuotykiai“ katiną Bazilijų vaidino aktorius Rolanas Bykovas (Ролан Быков). Pasakoje Buratinas, dar prieš sutikdamas sukčių Bazilijų, jau buvo sutikęs kitą katiną Bazilijų.

Veikėjo charakteris

Katinas Bazilijus, kaip ir jo sėbrė lapė Alisa – prisiekęs sukčius ir, be abejo, yra neigiamas veikėjas. Išmaldos rinkimui apsimeta aklu elgeta. Jis gana aiškiai kvailesnis už savo bendrininkę Alisą, todėl komiškesnis nei Alisa.
Siekdami pasipelnyti Alisa ir Bazilijus stengiasi išgauti penkias auksines monetas, kurias Buratinas buvo gavęs iš Karabaso Barabaso.
FC Union Berlin

Istorija

Klubas įkurtas 1950 m., kai Union 06 Oberschöneweide klubo geriausi žaidėjai po Vokietijos padalijimo pabėgo į Vakarų Berlyną ir ten įkūrė SC Union 06 Berlin klubą, o likusieji Rytų Berlyne įsteigė SG Union Oberschöneweide klubą, kuris ilgainiui tapo FC Union klubu.
Mindaugas Norbutas

Biografija

1995 m. lengvaatletis pelnė savo pirmąjį Lietuvos lengvosios atletikos čempionato medalį - sidabrą 800 m bėgime. 1999 m. sportininkas pelnė savo pirmąjį 800 m nacionalinio čempiono titulą, kurį apgynė dar keturis kartus (2000 m., 2002 m., 2003 m. ir 2005 m.) 2005 m. pirmą ir vienintelį kartą tapo Lietuvos 1500 m bėgimo čempionu. 2003 m. ir 2005 m. atstovaudamas Šiaulių rinktinę tapo Lietuvos estafetės 4x400 m čempionu. 2003 m. Vokietijoje vykusiose Europos taurės varžybose Norbutas pasiekė naują Lietuvos rekordą - 1:46.64 ir įvykdė olimpinį B normatyvą. 2004 m. vasaros olimpinėse žaidynėse atstovavo Lietuvai. 2011 m. sportininkas pelnė bronzą Lietuvos čempionate.
Darius Cibulskas

Klubinė karjera

Nuo 2006 m. balandžio mėn. atstovavo Alytaus „Alyčio“ komandai. Nuo 2011 m. pradžios, šiai susijungus su Alytaus „Vidzgirio“ komanda ir suformavus Alytaus „Dainavos“ klubą, atstovavo pastarajam. 
Vėliau jėgas išbandė Trakų FK. Žaidė Kazlų Rūdos „Šilas“, bei Lenkijoje. 2017 m. buvo FK Nevėžis Kėdainiai žaidėjas.
Tšineco kultūra

Charakteristika

Buvo gyvulių augintojų, medžiotojų, žvejų ir metalo perdirbėjų bendruomenės, gyvenusios Lenkijos, Baltarusijos, šiaurės Ukrainos srityse, o pavienės jų bendruomenės kontaktavo su Lietuvos teritorijoje gyvenusiomis vėlyvosios Narvos kultūros bendruomenėmis. Lietuvoje aptinkama Rytų ir Vakarų Tšineco grupių medžiagos. Vakarų Tšineco kultūros likimas yra glaudžiai susijęs su jos transformacija į Lužitėnų kultūrą. Gyventojai lipdė plokščiadugnius profiliuotus puodus su nusklembtomis į išorę briaunomis, kuriuos puošė spygliuotos vielos formos įspaudais, pertrauktomis vagelėmis. Aptinkama zonaliai išdėstytų eglutės formos įraižų motyvų, kartais ir virvutės įspaudų. Rytų Tšineco gyventojai dar plačiai naudojo titnaginius įnagius, buityje ir karyboje – metalinius dirbinius. Jei mirusiųjų nedegindavo, juos laidodavo suriestoje padėtyje ant šono. Deginti ir nedeginti kapai buvo svarbus kultūros bruožas.
Pagal H. Krahe, O. Trubačiovą ir kitus pietinė bendrijos dalis lingvistiškai priklausė dakų-trakų toponimijos paplitimo arealui, centrinė ir šiaurės− šiaurės vakarų dalis siejama su baltais.
Press ralis

Press ralis (arba Žurnalistų ralis) – kasmetinis pirmąjį birželio savaitgalį rengiamas ralis, kurio vairuotojas privalo būti žurnalistas. Pirmasis ralis pavadinimu „Lietuva“ surengtas 1996-aisiais Lietuvos žurnalistų autoklubo iniciatyva. Varžytis Lietuvos trasose taip pat kviečiami žurnalistai iš užsienio šalių. „Press ralyje“ tradiciškai dalyvauja Lenkijos, Latvijos, Estijos, Ukrainos bei Rusijos žurnalistai, todėl dažnai renginys vadinamas tarptautiniu.
2016 m. ralis vyko trasoje, nusidriekusioje per visas tris Baltijos šalis – Lietuvą, Latviją ir Estiją. Dalyvavo apie 50 ekipažų. Iš viso trasa driekėsi 500 km, iš jų apie 50 km – greičio ruožai.
Varžomasi keliose įskaitose – žurnalistų ir svečių VIP. Žurnalistų įskaita dar skirstoma į klasės pagal automobilio benzininio variklio darbo tūrį: iki 1,6 litro, iki 2,0 litrų ir daugiau nei 2,0 litrai (kompresoriniams varikliams taikomas koeficientas). Taip pat vedama dyzelinių, ekologinių, moterų ekipažų ir komandinė įskaita.
1998 metų birželio pradžioje į tarptautinį žurnalistų ralį „Lietuva 1998“ atvyko pasaulinio lygio automobilių sporto žvaigždė, daugkartinis pasaulio automobilių ralio čempionas suomis Tomis Makinenas. Pasaulio žvaigždės vizitu rūpinosi generalinis žurnalistų ralio „Lietuva 1998“ rėmėjas – bendrovė „Rovaltra“, į Lietuvą tiekianti suomiškus „Valtra“ traktorius, kurių gamintojai rėmė suomių ralio meistrą. T. Makinenas apdovanojo lenktynių nugalėtojus ir prizininkus.
UPG Baltic

UAB UPG Baltic – kaip „United Publishing group“ 1996 metais įkurta leidybos įmonė. Generalinis direktorius Linas Krapavickas.
Žemutinių Provincijų istorija

Geografija

Geografiškai Žemutinės provincijos sudaro trikampio formos žemumų teritoriją, kuri sutampa su Reino, Mozelio, Šeldės, Emso upių deltomis. Iš vakarų ir šiaurės regioną supa Šiaurės jūra, o jo rytinės ir pietinės ribos nėra aiškiai nustatytos. Tai - vienas tankiausiai gyvenamų Europos regionų.

Viduramžiai

Iki IX a. regiono šiaurinė ir pietinė dalys vystėsi atskirai. Šiaurinė dalis buvo apgyvendinta germanų genčių, tarp kurių svarbiausios buvo fryzai, ilgainiui čia sukūrę savo karalystę. Vėliau šiaurėje hegemoniją įgijo saksai. Iš čia vyko jų tolesnis kilnojimasis į Britaniją.
Tuo tarpu pietinė regiono dalis sudarė šiauriausią Galijos dalį: čia nuo I tūkst. pr. m. e. vidurio gyveno keltų gentys belgai, kurie davė pavadinimą dabartinei Belgijai. Juos užkariavusi Romos imperija, regioną vadino Belgika. Silpstant Romos imperijai, keltus ir romėnus čia išstūmė frankai, kurie čia konsolidavo savo valstybę ir vykdė užkariavimus į pietus (t. y. į dabartinės Prancūzijos teritoriją).
IX a. Fryzijai nominaliai patekus į Frankų imperijos sudėtį, regionas pirmą kartą politiškai suvienytas. Imperijai suskilus, regioną valdė Vidurio Frankų karalystė, vėliau - Lotaringijos karalystė, galiausiai - Žemutinės Lotaringijos kunigaikštystė. Ši galiausiai X a. tapo Šventosios Romos imperijos dalimi.
Nuo X a. gana panašios gamtinės sąlygos lėmė panašų viso regiono vystymąsi. Čia naujai kūrėsi stiprūs prekybiniai miestai, sparčiai didėjo gyventojų tankumas, ir regionas greitai tapo vienu svarbiausių Europos ekonomikos ir kultūros židinių, kaip ir Šiaurinė Italija, kur irgi paraleliai vyko panašūs procesai. Imperijai skaldantis į smulkias feodalines valdas, skaldymasis pasireiškė ir Žemutinėse provincijose: čia susiformavo daug smulkių valstybėlių. Tarp jų svarbiausios buvo Brabanto kunigaikštystė, Flandrijos grafystė, Flandrijos grafystė, Liuksemburgo kunigaikštystė, Utrechto vyskupija, Lježo vyskupija ir kt.
Eišiškių herbas

Aprašas

Herbo mėlyname lauke vaizduojama ant sidabrinio pusmėnulio stovinti ir prie krūtinės kūdikėlį Jėzų laikanti Švč. Mergelė Marija. Ją supa liepsnojantis aukso spindulių ir šešiakampių žvaigždučių ratas. Abi figūros natūralios spalvos su aukso karūnomis. Marijos drabužiai sidabriniai, kraštai papuošti auksu.

Istorija

Eišiškių miesto savivalda turbūt susikūrė Ketverių metų seimo laikotarpiu, nes 1792 m. minimi laisvojo miesto pareigūnai. Svarstant Eišiškių simboliką, vietos gyventojams pageidaujant, nutarta vaizduoti Švč. Mergelę Mariją su kūdikėliu. Šis motyvas pasirinktas neatsitiktinai. Eišiškėse Švč. Mergelę Mariją garbina iš seno. Ji yra tapusi parapijos globėja, be to, bažnyčioje saugomas pagarsėjęs jos paveikslas.
Herbo etalono autorius – dailininkas Arvydas Každailis. Lietuvos Respublikos Prezidentas herbą 1997 m. gruodžio 9 d. patvirtino dekretu Nr. 1471.
Tugelos krioklys

Tugelos krioklys (angl. Tugela Falls) – krioklys Pietų Afrikos Respublikoje, Drakeno kalnuose; aukščiausias Afrikoje ir antras pagal aukštį pasaulyje. Sudaro penki laisvo kritimo šuoliai, kurių bendras ilgis 948 m. Krioklys yra Kvazulu-Natalio provincijos vakaruose, susidaręs Tugelos upės ištakoms krentant nuo Montosurso masyvo skardžio. Įeina į Rojal Natalio nacionalinį parką.
Krioklio vandeningumas svyruoja priklausomai nuo metų laiko; vidutinis debitas 1 m³/s.
Poilsis

Poilsis, rekreacija (lot. reacreatio 'atsistatymas') – žmogaus dvasinių ir fizinių jėgų atgavimo procesas.
Poilsis organizmui reikalingas ypač po įtemptos veiklos, pavargus, patyrus traumą, ligos metu (tuomet greičiau sveikstama) bei po jos (reabilitacija) ir pan. atvejais. Ilsintis, atsipalaiduojant atsikuria gyvybinės galios.

Poilsio rūšys

Poilsis gali būti aktyvus arba pasyvus (pvz., miegas).

Poilsio vietos

Ilsėtis galima įvairiose vietose – tiek darbe, tiek ir specialiai tam skirtose vietose (poilsio kambariuose), pakeičiant aplinką, pvz., išvažiuojant kur nors į kitą vietovę. Teigiamai gali veikti kelionė į gamtą, kaimą, kurortą.
Kašima

Istorija

Įkurtas 1995 m.

Sportas

Kašimoje 2002 m. vyko XVII pasaulio futbolo čempionatas. Mieste žaidžia vienas stipriausių šalies klubų Kashima Antlers.
Mis Baltarusija

Mis Baltarusija – kas dvejus metus vykstantis Baltarusijos grožio konkursas. Jo nugalėtoja gauna teisę atstovauti savo šaliai konkursuose Mis Pasaulis ir Mis Europa. Šalies atstovės rinkimuose nepasiekė jokių gerų rezultatų. Pirmasis konkursas įvyko 1998 m.
Šajenas

Istorija

Miestas buvo įkurtas 1867 m.
Čiornaja Padina

Istorija

Kaimą įkūrė 1863 m. sukilimo dalyvių tremtinių šeimos, iš įvairių Lietuvos vietų (Utena, Užpaliai, Dusetos, mažiau: Baisogala, Švenčionys, Vilkaviškis ir jų apylinkės) etapu atvarytos ir įkurdintos vadinamojoje Kazachų stepėje. Iš pradžių tremtiniai gyveno žeminėse, vėliau iš molingos žemės pasistatė trobesius, miško medžiagą ir geležį pirkdavo iš Pavolgio vokiečių. Didesnioji tremtinių dalis įsikūrė Čiorna Padinoje, iki Pirmojo pasaulinio karo čia buvo daugiau, kaip 100 lietuvių ūkių. Kiti įkurdinti 30 km nuo Čiorna Padinos, Talovkoje (apie 60 ūkių). Netrukus Čiorna Padinos lietuviai už 12 km įkūrė trečią kaimą – Litovką (25 ūkiai).
Derlingos žemės tremtiniams leista imti tiek, kiek sugebės apdirbti, todėl lietuviai čia įkūrė nemažai didelių ūkių, po 80-200 ha, daugelis darbams samdė vietinius rusus. 1870–1938 m. veikė lietuviška mokykla, dab. pagrindinė mokykla. Pirmieji mokytojai Pranciškus Varnas, nuo 1910 m. – Petras Kriščiukaitis, nuo 1915 m. – Ona Baukytė, nuo 1922 m. – Petras Šutas. Po 1917 m. spalio perversmo dalis Čiorna Padinos lietuvių žuvo Rusijos pilietiniame kare. 1920–1921 m. – 1/4 šeimų grįžo į Lietuvą; grįžti ragino iš Lietuvos nuvykusi delegacija. Per 1929–1930 m. prasidėjusią kolektyvizaciją apie 1/3 likusių lietuvių buvo ištremta arba sunaikinta kaip buožės, į jų vietą atkelta rusų ir kitų tautybių žmonių.
XIX a.-XX a. sandūroje pastatyta medinė katalikų bažnyčia, jai JAV lietuviai dovanojo vargonus. Joje kunigavo Valiulis, Jonas Strikas, Jeronimas Skirgaila.1934 m. bažnyčia paversta grūdų sandėliu, apie 1965 m. nugriauta.
1963 m. į Čiorna Padiną atvyko pirmoji lietuvių lingvistinė tautosakinė ekspedicija (Norbertas Vėlius tyrė vietos lietuvių tautosaką, Aloyzas Vidugiris – kalbą). 1988 m., 1989 m., 1990 m., 1991 m., 1994 m. ir 1997 m. vyko Lietuvos mokslo ir kultūros darbuotojų ekspedicijos. 
1963 m. kaime gyveno 40 lietuvių šeimų, apie 100 žmonių, 1994 m. buvo 24 lietuvių sodybos.

Žymūs žmonės

Čiornaja Padinoje gimė verslininkas Juozas Kazickas.
Ču sritis

Geografija

Sritis yra sudaryta iš derlingo Ču slėnio ir jį supančių kalnagūbrių – Kirgizijos Alatau, Talaso Alatau ir kt. Slėnio juodžemio dirvožemis yra drėkinamas Ču upės ir jos intakų vandenimis. Srities teritorijoje yra vaizdingas Ala Arčos nacionalinis parkas.

Ekonomika

Verčiamasi žemės ūkiu (įtraukiant javus, runkelius, bulves, daržoves, vaisius ir pan.), tarybiniais metais išvystyta pramonė, prasidėjo krašto urbanizacija.
Mauna Kea observatorija

Mauna Kea observatorija yra tarptautinė astronomų observatorija ant užgesusio Mauna Kea ugnikalnio Havajų salyno Didžiojoje saloje, nutolusi 50 km į vakarus nuo Hilo miesto, 4200 m aukštyje virš jūros lygio. Ant jo yra didžiausi pasaulio optiniai teleskopai: du 10 m skersmens reflektoriai „Keck 1“ ir „Keck 2“ (jie pradėjo veikti 1992 ir 1996 m.), 8,3 m Japonijos reflektorius „Subaru“, 8 m reflektorius „Gemini“, 3,8 m Britanijos infraraudonasis reflektorius (nuo 1979 m.), 3,6 m Kanados–Prancūzijos–Havajų reflektorius (nuo 1979 m.), 3 m NASA infraraudonasis reflektorius yra nuo 1979 m., 2,2 m Havajų universiteto reflektorius (nuo 1970 m.). Ant kalno dar veikia trys teleskopai, skirti stebėjimui submilimetriniame bangų ruože – JAV, Kanados, Nyderlandų, Britanijos ir Havajų 15 m (nuo 1986 m.), JAV 10,4 m (nuo 1990 m.) ir 6×6 m nuo 1997 m. įrengti teleskopai.
B mišinys

B mišinys (angl. composition B; comp B) – sprogstamoji medžiaga, esanti liejamas heksogeno ir trinitrotolueno mišinys. B mišinį naudojo kaip pagrindinę sprogstamąją medžiagą artilerijos sviediniams, raketoms, sausumos minoms, rankinėms granatoms ir kitiems šaudmenims užpildyti. Jį naudojo ir pirmosiose JAV sukurtose branduolinėse bombose.

Naudojimas

B mišinys buvo labai plačiai naudojamas JAV ir Vakarų Europos gaminamuose šaudmenyse, jį kaip šaudmenų užtaisų sprogalus plačiai naudojo nuo Antrojo pasaulinio karo pradžios iki paskutinio XX a. dešimtmečio, kai jį šaudmenyse ėmė keisti mažiau jautrūs sprogalai.

Kai kurie NATO šaudmenų tiekėjai, kaip kad Mecar toliau šaudmenyse naudoja B mišinį.